Vplyvy na podnikateľské prostredie

Vplyvy na podnikateľské prostredie	

3.1. Ktoré podnikateľské subjekty budú predkladaným návrhom ovplyvnené a aký je ich počet?
	Návrhom zákona budú pozitívne ovplyvnené primárne zahraničné subjekty, ktoré podnikajú v oblasti filmovej produkcie, a ktoré v súvislosti s realizáciou audiovizuálneho diela na Slovensku preukázateľne uhradia oprávnené výdavky  v minimálnej výške 2 000 000 eur.
Sekundárne budú pozitívne ovplyvnené  slovenské podnikateľské subjekty, ktoré poskytujú tovary a služby v oblastiach, ktoré je možné využiť pri realizácii filmovej produkcie.
Počet takýchto podnikateľských subjektov nie je možné v súčasnej dobe kvantifikovať.

3.2. Aký je predpokladaný charakter a rozsah nákladov a prínosov?
	Predpokladaný prínos návrhu zákona bude spočívať vo zvýšenej spotrebe slovenských tovarov a služieb v prípade, že sa na Slovensku budú realizovať audiovizuálne diela, pri ktorých budú preukázateľne uhradené oprávnené výdavky v minimálnej výške 2 000 000 eur. Motiváciou na realizáciu týchto nákladných audiovizuálnych diel práve na Slovensku má byť to, že ich producenti budú môcť po skončení realizácie diela žiadať o vrátenie 20 % z celkovej sumy preukázateľne uhradených oprávnených výdavkov vo forme dotácie na podporu audiovizuálneho priemyslu.
Prínos pre slovenské podnikateľské subjekty, nielen z oblasti audiovizuálneho priemyslu, tak bude prevyšovať náklady vynaložené zo štátneho rozpočtu na podporu audiovizuálneho priemyslu. 

3.3. Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu?
	Subjekty, ktoré budú žiadať o dotáciu na podporu audiovizuálneho priemyslu, budú povinné predložiť Audiovizuálnemu fondu žiadosť o registráciu filmového projektu a žiadosť o podporu audiovizuálneho priemyslu s prílohami. Celkové administratívne náklady na podanie príslušných žiadostí nie je možné vyčísliť.

Uvedené subjekty budú zároveň povinné v zmysle návrhu zákona pri registrácii projektu, v súvislosti s ktorým žiadajú o podporu audiovizuálneho priemyslu, povinné zaplatiť Audiovizuálnemu fondu administratívny poplatok vo výške 1 000 eur. 

3.4. Aké sú dôsledky pripravovaného návrhu pre fungovanie podnikateľských subjektov na slovenskom trhu (ako sa zmenia operácie na trhu?)
	Cieľom návrhu zákona je motivovať zahraničných producentov a vyvolať v nich záujem o nakrúcanie a realizáciu audiovizuálnych diel v Slovenskej republike. 
Keďže výška dotácie na podporu audiovizuálneho priemyslu sa bude odvíjať od výšky preukázateľne uhradených oprávnených výdavkov, ktorá nesmie byť nižšia ako 2 000 000 eur, predpokladá sa pozitívny dopad na fungovanie tých podnikateľských subjektov na slovenskom trhu, ktoré podnikajú s tovarmi a službami, ktoré je možné využiť pri realizácii filmovej produkcie.

3.5. Aké sú predpokladané spoločensko – ekonomické dôsledky pripravovaných regulácií?
	Predpokladá sa, že návrh zákona bude mať pozitívne spoločensko - ekonomické dôsledky, prejavujúce sa najmä 
-	v propagácii a prezentácii Slovenskej republiky a jej regiónov,
-	 vo vyvolaní záujmu zahraničných produkcií o nakrúcanie a realizáciu audiovizuálnych diel v Slovenskej republike,
-	vo vytvorení impulzov pre rozvoj chýbajúcej infraštruktúry audiovizuálneho priemyslu v Slovenskej republike najmä v oblasti moderných technológií,
-	v zvýšení medzinárodnej konkurencieschopnosti audiovizuálneho priemyslu v Slovenskej republike,
-	v pozitívnom prínose pre verejný rozpočet (dane, odvody, úspora na dávkach v nezamestnanosti), 
-	v rozvoji služieb a pracovných príležitostí v audiovízii,
-	v zvýšení príležitostí pre uplatnenie profesií a pre získanie profesijných skúseností aj na takých projektoch, ktoré svojou finančnou aj realizačnou náročnosťou výrazne prevyšujú potenciál slovenského producentského prostredia.